€62,000 għal pulizija tat-traffiku li ttajjar Imħallef ordna raġel biex jagħti kumpens ta' €62,000 lil pulizija tat-traffiku wara li żammu responsabbli għall-ġrieħi li sofra meta tajjru. Anthony Galea fetaħ il-kawża kontra John Mary Caruana, u l-kumpanija tal-assikurazzjoni tiegħu, wara li żammu responsabbli tal-inċident li kien seħħ fil-5 ta' Novembru 2015. Kien għall-ħabta tas-6.000 a.m. meta waqt li Galea kien għaddej bil-mutur tax-xogħol minn ħdejn iz-Zona Industrijali ta' San Ġwann huwa safa mtajjar mill-karozza misjuqa minn Caruana. Caruana tressaq fil-Qorti tal-Maġistrati fejn anke ammetta l-akkużi li ikkaġuna ġrieħi gravi lil Galea u lil Eleanor Pullicino li wkoll kienet involuta fl-inċident. Galea fetaħ kawża ċivili kontrih fejn żammu responsabbli tal-inċident li fih spiċċa mitluf minn sensih, wara li nkiser il-'crash helmet', u spiċċa qatta disat ijiem fl-ITU minħabba l-ksur f'rasu. L-Imħallef Lawrence Mintoff, li quddiemu nstemgħet il-kawża ċivili, żamm lil Caruana responsabbli anke fid-dawl tal-fatt li huwa kien diġà ammetta l-ħtija tiegħu fil-kawża kriminali. Meta ġie biex jaħdem l-ammont tal-kumpens huwa qies li Galea kellu 48 sena, tilef ħafna żmien mix-xogħol kawża tal-inċident u li sofra diżabilta ta' 35%. Kien għalhekk li waqt li żamm lil Caruana responsabbli tal-ġrieħi li sofra Galea ordnalu li flimkien mal-kumpanija tal-assikurazzjoni tiegħu jagħtuh bejniethom €62,000 f'kumpens.